29.9.2023.
LV
Eiropas Savienības Oficiālais Vēstnesis
L 242/119
59.
atzīst, ka arī 2021. gadā Revīzijas palāta ir īstenojusi centienus, lai pielāgotos mainīgajiem darba apstākļiem, veicinot revīzijas digitālo pārkārtošanos un tehnoloģijas un prakses līmeņa paaugstināšanu visā organizācijā, lai turpinātu Savienībā sniegt efektīvus publiskās revīzijas pakalpojumus; apzinās – lai panāktu turpmāku progresu šajā virzienā, ir nepieciešams, lai Komisija vai dalībvalstis darītu pieejamus datus prasītajā formātā; aicina Komisiju mudināt dalībvalstis strādāt pie lielākas sadarbspējas panākšanas;
60.
saprot, ka arī 2021. gadā, ņemot vērā Covid-19 pandēmijas dēļ noteiktos ierobežojumus, viss revīzijas darbs lielā mērā tika veikts digitāli, aptverot revīzijas sagatavošanu, faktu vākšanu un revīzijas konstatējumu saskaņošanas procedūras, un ka komandējumi uz dalībvalstīm tika aizstāti ar videozvaniem, kas nepieciešamības gadījumā ietvēra attālinātu mutisko tulkošanu;
61.
atzinīgi vērtē svarīgos atskaites punktus, kas ir iezīmējuši Revīzijas palātas digitālo ainu 2021. gadā, tādus kā automatizēšanas pakalpojumu robotizētas procedūras ieviešana, lai revīzijas komandām mazinātu atkārtojošos zemas vērtības darbu, izpildaģentūru revīzijas automatizācija parastā revīzijas procesa ietvaros un pilnīgi jaunas uz mākoni balstītas rakstiskās tulkošanas pārvaldības sistēmas ieviešana;
62.
atzinīgi vērtē kiberdrošības plāna 2018.–2021. gadam īstenošanas pabeigšanu un jauna kiberdrošības plāna pieņemšanu nākamajiem trim gadiem (2022–2024), kas paredz pakāpenisku pāreju uz nulles līmeņa uzticēšanās arhitektūru saskaņā ar noteikumiem, kas izklāstīti priekšlikumā Eiropas Parlamenta un Padomes regulai, ar ko paredz pasākumus nolūkā panākt vienādi augsta līmeņa kiberdrošību Savienības iestādēs, struktūrās, birojos un aģentūrās; atzīmē, ka 2021. gadā netika konstatēts neviens būtisks sekmīgs kiberuzbrukums Revīzijas palātai, un atzīst, ka būtiska nozīme ir sadarbībai ar ES iestāžu un aģentūru datorapdraudējumu reaģēšanas vienību (CERT-EU); aicina Revīzijas palātu arī turpmāk pievērst pastiprinātu uzmanību kiberdraudiem un informācijas drošībai, jo īpaši tāpēc, ka pēdējos gados ievērojami palielinājies nopietnu kiberuzbrukumu skaits, padarot visas Savienības institūcijas par pievilcīgu mērķi potenciālajiem uzbrucējiem; mudina Revīzijas palātu regulāri veikt savas IT infrastruktūras riska izvērtēšanu;
63.
atzīmē, ka 2021. gadā Revīzijas palāta bija viena no Eiropas kiberdrošības mēneša atklāšanas pasākuma rīkotājām un ka Revīzijas palātas par daudzveidību un iekļautību atbildīgā amatpersona koordinēja vienu no galvenajām atklāšanas pasākuma sesijām – par sievietēm kiberdrošības jomā –, kurā grupa sieviešu, kas nāk no atšķirīgas sociālekonomiskās vides, apmainījās viedokļiem par sieviešu motivāciju sākt darboties kiberdrošības un tehnoloģijas jomā;
64.
atzīmē, ka 2021. gadā tika nolemts pastiprināt budžeta pozīcijas ieguldījumiem aprīkojumā un pakalpojumos, kas galvenokārt saistīti ar hibrīddarbu un digitalizāciju, un ka papildu apropriācijas tika izmantotas arī, lai stiprinātu Revīzijas palātas kiberaizsardzības spēju, ieguldītu jaunā mutiskās tulkošanas pārvaldības sistēmā un jaunā ieinteresēto personu pārvaldības sistēmā un īstenotu ES elektroniskā paraksta risinājumu;
65.
atzinīgi vērtē lēmumu ieviest bezmaksas atklātā pirmkoda programmatūru kā ļoti svarīgu komponentu Revīzijas palātas darbā, piemēram, Linux kā vairāku IT infrastruktūras serveru operētājsistēmu, atklātā pirmkoda programmatūru Belenios aizklātas balsošanas sistēmas vajadzībām un atklātā pirmkoda programmatūru Nagios – Revīzijas palātas IT operāciju komandas vajadzībām; konstatē, ka dokumentu apmaiņai ar revidējamām vienībām ECAFiles sistēmas ietvaros Revīzijas palāta izmanto atklātā pirmkoda programmatūru NextCloud, kas darbojas atbilstoši augstākajiem drošības un persondatu aizsardzības standartiem;
66.
atzinīgi vērtē datu apstrādes līgumu izmantošanu ikreiz, kad datus apstrādā trešās personas, un to, ka Revīzijas palātai kā kontrolējošai institūcijai ir jānodrošina atbilstība Eiropas Parlamenta un Padomes Regulas (ES) 2018/1725 (3) 29. pantam un jāsaglabā pilnīga kontrole pār apstrādes darbībām; atzīmē sistemātisko apspriešanos ar Revīzijas palātas datu aizsardzības speciālistu par jautājumiem, kas saistīti ar datu apstrādi un tehniskiem un organizatoriskiem pasākumiem;
(3) Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr.
45/2001 un Lēmumu Nr. 1247/2002/EK (OV L 295, 21.11.2018., 39. lpp.).